SKRIFTLIG FORESPØRGSEL E-3391/02

af Olivier Dupuis (NI) til Kommissionen

(28. november 2002)

Om: Undertrykkelse af fredelige demonstrationer i Ulan Bator (Mongoliet)

Den 13. november i år efter at en forsamling af traktorførere, som protesterede mod en lov om ejendomsretten til jorden og i stedet krævede en retfærdig privatisering af jorden, i 10 dage havde demonstreret fredeligt på Sukhbaatar-pladsen, den centrale plads i Mongoliets hovedstad, Ulaanbaatar (Ulan Bator) blev demonstrationen ved en natlig aktion opløst af en styrke på over 500 politibetjente. Ifølge vidneudsagn fra Liberty Center i Ulan Bator blev der alene inden for aktionens to første timer anholdt over 50 personer, som med magt blev fjernet fra demonstrationsområdet og anbragt i Identifikationscentret i Denjin Myanga (i byens nordlige del), medens 11 andre demonstranter blev spærret inde i en bygning, der huser Det Demokratiske Partis kontorer (og som støder op til pladsen), og yderligere 30 traktorførere blev spærret inde i indkøbscentret Lucky. Blandt de anholdte var navnlig medlemmer af Det Demokratiske Parti, som fortsat er spærret inde i partihovedkvarteret, der er omringet af politi. Det ser desuden ud til, at den lokale leder af Demokratisk Union (den første ikke-kommunistiske ngo, som blev grundlag i 1989), Erdene, også er blevet anholdt, medens der endnu ikke vides noget om Bat-Uul, leder af Bevægelsen for en retfærdig privatisering af jorden.

Hvilke oplysninger har Kommissionen om de begivenheder, der fandt sted i over 10 dage forud for politiaktionen? Kan den oplyse, om den ligger inde med detaljerede oplysninger om, hvad der er sket efter anholdelsen af demonstranterne? Hvad er mere generelt dens vurdering af den nuværende situation i Mongoliet?

Svar afgivet på Kommissionens vegne af Christopher Patten

(11. december 2002)

Kommissionen er vidende om den demonstration, der blev afholdt på Sukhbaatar-pladsen i Ulan Bator. Kommissæren med ansvar for udvikling og humanitær bistand tog spørgsmålet op med Mongoliets finans- og økonomiminister, Chultem Ulaan, under en samtale den 21. november 2002 i Bruxelles. Kommissæren udtrykte navnlig sin bekymring over den måde, demonstranterne var blevet arresteret og med magt overført til et identifikationscenter på. Chultem Ulaan forklarede, at den pågældende demonstration var lovstridig, idet det ifølge loven er forbudt at demonstrere på Sukhbaatar-pladsen. Han forklarede endvidere, at regeringen havde ført dialog med demonstranterne for at få dem til at flytte demonstrationen. Efter at de gentagne gange havde afslået dette, så myndighederne sig nødsaget til at håndhæve loven. Demonstranterne blev ikke mishandlet, og politivedtægterne blev overholdt til punkt og prikke.

Den pågældende demonstration blev afholdt i forbindelse med privatiseringen af jordlodderne omkring yurterne i de store byers (navnlig Ulan Bator) forstæder. En ny lov desangående, der blev vedtaget af det mongolske parlament i sommeren 2002, træder i kraft den 1. maj 2003. Den giver anledning til bekymring hos de landmænd, der ikke er omfattet af loven, idet det nemlig kun er jordlodder på over 0,03 hektar, der er omfattet af loven.

Kommissionen vil fortsat nøje følge denne sag, men mener dog ikke, at der fra Mongoliets side er tale om alvorlige overtrædelser af demokratiseringsprocessen og menneskerettighederne. Faktisk kan Mongoliet for øjeblikket fremdrages som eksempel på, hvordan overgangen til demokrati og markedsøkonomi bør finde sted. På trods af de mange strukturelle handicap (barske klimatiske forhold, landet ligger indeklemt mellem to store naboer og har en lille befolkning spredt over et meget stort område, manglende transport- og kommunikationsinfrastruktur) udvikler det mongolske samfund sig i den rigtige retning. Menneskerettighederne overholdes på trods af de vanskeligheder, der er forbundet med et meget lavt udviklingsniveau. Det demokratiske valg, der blev afholdt i juli 2000, og som medførte et magtskifte, er bevis herpå. Det besøg, som formanden for Mongoliets parlament, Sanjbegzyin Tumur-Ochir, for nylig aflagde i Bruxelles, er endnu et bevis, idet han var ledsaget af lederen af oppositionen og formanden for Demokratisk Union, der deltog i ovennævnte demonstration. Mongoliet er medlem af Verdenshandelsorganisationen og afholdt i juli 2002 et møde med de internationale donorer, som udtrykte deres støtte til de igangværende økonomiske reformer. For eksempel fortsætter privatiseringen af de offentlige virksomheder, om end det går langsomt. De nødvendige omstruktureringsforanstaltninger, der skal gøre disse virksomheder tillokkende for investorer, og som alle er tidligere store og tunge statsejede virksomheder, skal gennemføres, før en markedsøkonomi kan fungere tilfredsstillende.